Baldass twieled fin-Naxxar, Għex u trabba f'Birkirkara. Wara snin l-iskola tal-Gvern, huwa studja waħdu l-letteratura Maltija, Ingliża u dik Taljana. Kien jaqra u jikteb tajjeb f'dawn l-ilsna. Għoxrin sena akbar minni, niftakru jurini l-kotba ta' Dante, Milton u 'l Manzoni li minnhom kien jislet it-tagħlim sabiħ li bih dawn huma mogħnija. Fihom kien jammira l-ħniena ta' Alla u jħares b'qalbu lejn il-kobor Tiegħu fil-ħolqien. Huwa xandar l-ewwel poeżija 'Il-Buli Mrażżan' meta kellu 21 sena, u baqa' jikteb poeżiji speċjalment għall-festa tal-Qaddisa Elena li tant kien iħobb. Ta' 45 sena ħalla Malta flimkien mal-familja għall-Awstralja u hemm kien minn ta' l-ewwelli xxierek fil-Maltese Literature Group ta' Victoria kif ukoll fil-Victorian Multicultural Association. Fl-1982 hu xandar l-ewwel ktieb ta' poeżiji 'Werqtejn mis-Siġra tal-Musa' li ġie milqugħ b'tifħir. Xogħlijiet oħra tiegħu kienu: 'Strofi ta' mħabba' (1983), 'Ġirja lejn il-bnazzi' (1986), 'Mit- Tron tal-ħsieb' (1989) u 'Ħsejjes fil-moħħ' (1992). Kien ukoll ko-awtur tal- kotba: 'Irjieħ' (1986) u 'Ġirja Lejn il-Bnazzi' (1986). Fil-vrus mill-isbaħ 'Lil Ommuw' jilħaq livell għoli. Kien wieħed mill-poeti maltin l-aktar popolari fl- Awstralja. Kien bniedem sinċier, twajjeb u jaf japprezza l-ħbiberija. Nixtiequ lill-Karkariżi kollha l-festa t-tajba